text: Voldsom brand ved autoforhandler
  11 januar 2015 kl. 13.43
  Søndag eftermiddag hærgede en voldsom brand i Vejle ved DK AUTO på Dandyvej 5 nær Bauhaus og Bilka.
  To personer opholdt sig i værkstedet, og en af dem er blevet alvorligt forbrændt og fløjet til Rigshospitalets traumecenter, mens den anden er kommet lettere til skade, oplyser vagtchefen hos Sydøstjyllands Politi.
  Forhandleren ligger tæt op af andre bygninger, og brandfolkene forsøger at forhindre, at branden spreder sig. Politiet har evakueret folk i de nærliggende butikker.
  Politiet meddeler, at det kan være farlig røg og at folk skal holde sig på afstand.
  En eksplosion i formentlig dæk og olietønder formodes at være årsag til branden.
  